Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 171/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„SZILVÁSVÁRADI PISZTRÁNG“

EU št.: PGI-HU-02472 – 4.6.2018

ZOP () ZGO (X)

1. Ime

„Szilvásváradi pisztráng“

2. Država članica ali tretja država

Madžarska

3. Opis kmetijskega proizvoda ali živila

3.1 Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„Szilvásváradi pisztráng“ je vrsta potočnih postrvi Salmo trutta morpha fario, ki sodijo v družino salmonidov. Njen hrbet je sivo-zelen, na bočni strani pa je zlato rumene barve s temnimi pikami, obkroženimi z značilnim svetlordečim kolobarjem.

Postrv „Szilvásváradi pisztráng“ se da na trg sveža, in sicer ko je dolga 40 cm–45 cm in tehta 400 g–500 g po čiščenju (brez drobovja). Njeno meso je čvrsto in je blede barve z rahlo rožnatim odtenkom, je prefinjenega okusa brez pookusa po blatu.

Tekstura je na dotik čvrsta, je brez maščobnih oblog in je konsistentna ob celotnem prerezu ribe (od hrbta do trebuha). Ima tanjša, prijetnejša mišična vlakna kot potočne postrvi, gojene drugje.

3.3 Krma (samo za proizvode živalskega izvora) in surovine (samo za predelane proizvode)

V času gojenja se postrvi „Szilvásváradi pisztráng“ hranijo predvsem s krmo iz ribje moke brez hormonov, kemikalij in antibiotikov, skupaj z ribjim oljem in potrebnimi vitamini in elementi v sledovih ter z ekološko pridelanimi krmili brez kemikalij ali GSO. Pomemben vidik metode ribogojstva je, da se ob robovih sistema bazenov s postrvmi na geografskem območju iz točke 4 pustijo rastline, ki ribam zagotavljajo naravno prehransko dopolnilo (zlasti žuželke).

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, tj. gojenje, razmnoževanje, korita za zarod, vzreja tržnih rib in izlov, morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6 Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Upravno območje Szilvásvárad.

5. Povezava z geografskim območjem

Povezava med „Szilvásváradi pisztráng“ in geografskim območjem temelji na kakovosti proizvoda.

Okus postrvi „Szilvásváradi pisztráng“ se razlikuje od drugih podobnih ribjih vrst in ima tudi značilno teksturo. Njeno rožnato meso je prefinjenega okusa brez pookusa po blatu, ima čvrstejšo teksturo, je brez maščobnih oblog in ima tanjša mišična vlakna kot postrvi, ki se gojijo drugje.

Dolina Szalajke, kjer je dom postrvi „Szilvásváradi pisztráng“ in kjer se goji, je soteska v hribovju Bükk na 350 m–400 m nadmorske višine, kjer sta tudi kraška izvira Szalajke in Szikle. Vzrejni bazeni so bili oblikovani z vodo iz reke Szalajka, ki teče skozi dolino in bazene oskrbuje z vodo. Izvirska voda se spusti s planote Bükk na nadmorski višini 800 m skozi kraški sistem, kjer se večkrat naravno filtrira, preden se ponovno pojavi kot izjemno čista in kakovostna voda, ki se dovaja v bazene. Temperatura izvirske vode je 11 °C–12 °C skozi vse leto.

Vzrejni bazeni se nahajajo neposredno ob izvirih, ki jih oskrbujejo z vodo. Izviri so od vzrejnih bazenov, vključno z drstiščem, oddaljeni okrog 200 m, kar je edinstveno na Madžarskem, ni virov onesnaževanja, ni poseljenih območij ali obdelovanih kmetijskih površin med izviri in bazeni, voda pa se v bazene s postrvmi dovaja po površju. Celotno območje se nahaja v nacionalnem parku Bükk.

Geografsko območje ima naslednje edinstvene značilnosti:

— temperatura izvirske vode, ki se dovaja v bazene, je poleti in pozimi konstantna, zato so temperaturna nihanja v drstišču in bazenih za mladice zelo majhna. Ribe se tako lahko gojijo v stabilnem okolju. Konsistentno hladna izvirska voda skozi vse leto in majhna razdalja do sistema bazenov pomenita, da temperatura vode v bazenih ne more biti višja od 15 °C niti v poletni fazi rastne sezone. Hladna voda zmanjšuje apetit rib, zato rastejo počasneje, zaradi česar je njihovo meso čvrstejše, bolj kompaktno in manj mastno od povprečja. Stalni dotok sveže izvirske vode preprečuje razvoj pookusa po blatu;

— konstanten in hiter tok vode zagotavlja dobro prezračevanje vode, kar ni bistvenega pomena samo za ribe, ampak z okrepitvijo njihovega metabolizma koristi tudi njihovi rasti in kakovosti njihovega mesa, tako da je čvrstejše s tanjšimi mišičnimi vlakni;

— zaradi konsistentno izvrstne in kakovostne pitne izvirske vode, ki se redno preskuša v akreditiranem laboratoriju, je ribje meso prefinjenega okusa brez pookusa po blatu;

— v tem okolju brez stresa sta prepovedani uporaba sistemov za umetno prezračevanje in nepotrebna prisotnost ljudi v okolici bazenov za mladice.

Vsi ti dejavniki prispevajo k enotni rasti postrvi „Szilvásváradi pisztráng“ ter teksturi in barvi njenega mesa, tj. značilni čvrstosti in rožnati barvi mesa, ki je brez maščobnih oblog.

Sedanji drstitveni stalež potočne postrvi v ribogojnici v Szilvásváradu je enak kot doslej in je gensko čist. V to ribogojnico ali reko Szalajka nikoli niso bile spuščene, oz. tam se nikoli niso gojile, žive ribe iz družine salmonidov iz drugih ribogojnic ali vodnih teles.

Izkušnje, pridobljene v več generacijah, so osnova za smukanje ob pravem času, uporabljene metode razmnoževanja in odstranitev neoplojenih jajčec. Glede na lokalno strokovno znanje bi bilo treba zalego začeti krmiti 32–35 dni po izvalitvi, saj so ribe takrat pripravljene sprejeti krmo. Zalega bo krmo zavrnila, če se krmljenje začne pozneje. Ta metodologija vodi v nizko stopnjo smrtnosti rib in zagotavlja, da vzrejni bazeni ostanejo čisti, saj ribe pojedo krmo in v bazenu ne ostanejo prekomerne količine krme, ki bi ga kontaminirale.

Te izkušnje in strokovno znanje pomagajo zagotavljati, da se postrvi „Szilvásváradi pisztráng“ od iker do popolnoma odraslih rib gojijo samo z uporabo metod brez kemikalij, farmacevtskih izdelkov in stresa.

Zgoraj opisane edinstvene značilnosti postrvi „Szilvásváradi pisztráng“ so zavarovane s kakovostno pitno vodo kraških izvirov ter pridobljenimi izkušnjami gojenja in vzreje.

Ker je izvirni genski stalež nedotaknjen in ker so ribe v gastronomiji zelo cenjene, je bila postrv „Szilvásváradi pisztráng“ leta 2013 priznana kot „proizvod nacionalnega parka Bükk“.

Sklic na objavo specifikacije

(drugi pododstavek člena 6(1) te uredbe)

https://gi.kormany.hu/foldrajzi-arujelzok

(1) UL L 343, 14.12.2012, str. 1.